Broj: 711-I-1731-P-95/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivane Sladić,** **stručne suradnice za opće, pravne i kadrovske poslove Zdravstvene ustanove Ljekarna Šibenik,** za davanjem očitovanja Povjerenstva, na 164. sjednici, održanoj 22. ožujka 2022., daje sljedeće:

**OČITOVANJE**

**Marija Mikelin je povodom obavljanja funkcije vršitelja dužnosti ravnateljice Zdravstvene ustanove Ljekarna Šibenik obveznica iz članka 3. stavka 1. podstavka 65. ZSSI/21-a te je dužna podnijeti imovinsku karticu, ali ukoliko bi iskazala namjeru te poduzela radnje da razriješi okolnost obnašanja navedene dužnosti te istu u primjerenom roku nakon stupanja na snagu ZSSI/21-a (dana 25. prosinca 2021.) ne bi obnašala, na nju se ne bi primjenjivale odredbe navedenog Zakona.**

Obrazloženje

Zahtjev za davanjem očitovanja Povjerenstva podnijela je Ivana Sladić, stručna suradnica za opće, pravne i kadrovske poslove u Zdravstvenoj ustanovi Ljekarna Šibenik.U knjigama ulazne pošte Povjerenstva zahtjev je zaprimljen 09. veljače 2022. pod poslovnim brojem 711-U-2550-P-65/22-01-2, povodom kojeg se vodi predmet broj P-95/22.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu podnositeljica navodi kako je novim ZSSI/21-em proširen krug obveznika Zakona te da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona.

Podnositeljica traži očitovanje Povjerenstva odnosi li se primjena ZSSI/21-a i na vršitelje dužnosti te pojašnjava da je u Zdravstvenoj ustanovi Ljekarna Šibenik s danom 30. studenoga 2021. Marija Mikelin imenovana vršiteljicom dužnosti ravnatelja koju će obnašati do redovnih izbora i imenovanja ravnatelja po provedenom javnom natječaju, a najduže do godinu dana, te nastavno postavlja pitanje vezano za primjenu ZSSI/21-a u odnosu na istu, odnosno je li ista dužna podnijeti imovinsku karticu.

Uvidom u podatke nadležnog sudskog registra, utvrđeno je da je Šibensko-kninska županija jedini osnivač Zdravstvene ustanove Ljekarna Šibenik, te da je Marija Mikelin sukladno Odluci Upravnog vijeća ustanove od 29. studenoga 2021. imenovana za vršitelja dužnosti ravnatelja Zdravstvene ustanove Ljekarna Šibenik s danom 30. studenoga 2021., a dužnost vršiteljice dužnosti ravnatelja ustanove obnašat će do redovnog izbora i imenovanja ravnatelja ustanove po provedenom natječaju, sukladno odredbama Zakona o zdravstvenoj zaštiti, Zakona o ustanovama i Statuta Zdravstvene ustanove Ljekarna Šibenik.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI/21-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI/21-a obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Prvenstveno se utvrđuje da je Povjerenstvo na 160. sjednici održanoj 17. veljače 2022. razmatralo predmetni zahtjev Ivane Sladić.

Nakon zaprimanja većeg broja istovjetnih zahtjeva za mišljenjem drugih vršitelja dužnosti ravnatelja ustanova, čiji ravnatelji u trenutku imenovanja, odnosno izbora nisu bili obveznici, već su to postali tijekom obnašanja dužnosti, u svrhu ujednačavanja prakse te određivanja kriterija kada se zatečeni obnašatelji dužnosti smatraju obveznicima, ponovno se pristupilo razmatranju svih zaprimljenih mišljenja u takvim situacijama.

Iako se radi o dužnosti koja se obnaša u kraćem razdoblju, u pravilu do godine dana, Povjerenstvo tumači da vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

Naime, vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja ljekarne kao zdravstvene ustanove obveznik u smislu odredbe članka 3. stavka 1. podstavka 65. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji se na ravnatelja zdravstvene ustanove primjenjuju odredbe tog Zakona.

Međutim, u ovome slučaju je u trenutku kada je 30. studenog 2021. Marija Mikelin započela obavljati funkciju vršitelja dužnosti ravnatelja Zdravstvene ustanove Ljekarna Šibenik na snazi bio Zakon o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI/11), kojim nije bilo propisano u članku 3. da bi ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) bili obveznici navedenog Zakona.

Marija Mikelin je povodom obavljanja funkcije vršitelja dužnosti ravnatelja Zdravstvene ustanove Ljekarna Šibenik obveznica u smislu navedene zakonske odredbe te je dužna podnijeti imovinsku karticu, ali ukoliko bi iskazala namjeru i poduzela radnje da razriješi okolnost obnašanja navedene dužnosti te istu u primjerenom roku nakon stupanja na snagu ZSSI/21-a ne bi obnašala (npr. podnošenje ostavke, neprijavljivanje na javni natječaj za izbor ravnatelja ustanove u redovnoj proceduri i dr.), na nju se povodom obnašanja iste ne bi primjenjivale odredbe navedenog Zakona.

Slijedom navedenog Povjerenstvo je dalo očitovanje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana